आये दिन देश भर से ईसाई मिशनरियों द्वारा भोले भाले लोगों को बहला फुसला कर यां लालच देकर ईसाई धर्म में ले जाने के आरोप लगते रहते हैं । दिल्ली में भी इसी तरह का मामला सामने आने पर सिख संस्थानों द्वारा इसे गंभीर चिंता का विषय बताया जा रहा । मामला दिल्ली के सुल्तानपुरी का है जहां पर ज्यादा गिनती में सिकलीगर समाज के लोग रहते हैं जो मेहनत मजदूरी करके अपने परिवार का पालन पोषण करते हैं वहां के कुछ लोगों द्वारा बीते दिनों ईसाई धर्म अपनाने का मामला सामने आया। हमारी टीम ने जब वहां जाकर लोगों से बात की तो ज्यादातर महिलाएं निकलकर सामने आई और उन्होंने बताया कि ईसाई मिशन में जाकर उनकी बीमारी का इलाज हुआ है, मन की शान्ति मिलती है, उनके बच्चों की शादी कैसे हो यह चिंता थी जिसके चलते उन्होंने वहां जाना शुरु किया पर उनके नाम अभी भी पहले जैसे ही हैं।